Nóg studente vas oor geweld by universiteitArgieffoto bloot ter illustrasie van die Sentrale Universiteit vir Tegnologie (SUT) in Bloemfontein. (Foto: SUT/Facebook) Lede van die polisie se eenheid vir openbare orde in Bloemfontein het vier vrouestudente aan die Sentrale Universiteit vir Tegnologie (SUT) in hegtenis geneem vir openbare geweld. Volgens lt.kol. Thabo Covane, polisiewoordvoerder, het die ontevrede studente die hoofingang van die universiteit met brandende motorbande versper in protes teen die universiteit se bestuur. “Die betogende studente is deur die polisie se taktiese bevelvoerder gewaarsku om uitmekaar te gaan, maar het geweier,” sê Covane. “Die bevelvoerder het ŉ skokgranaat gebruik om die groep uitmekaar te jaag en die studente is daarna in hegtenis geneem.” ŉ Saak van openbare geweld word ondersoek en die studente sal na verwagting Vrydag in die landdroshof in Bloemfontein verskyn. Die voorval volg ná nóg ŉ student vasgetrek is nadat sy na bewering by ŉ stoorkamer van die universiteit ingebreek en dit aan die brand gesteek het.